CELEX: 32021D2241
Language: bg
Date: 2021-12-13 00:00:00
Title: Решение (ЕС) 2021/2241 на Съвета от 13 декември 2021 година относно състава и мандата на Комитета за европейското научноизследователско пространство и иновациите (ERAC)

16.12.2021   
               
               
                  BG
               
               
                  Официален вестник на Европейския съюз
               
               
                  L 450/143
               
            
         РЕШЕНИЕ (ЕС) 2021/2241 НА СЪВЕТА
         от 13 декември 2021 година
         относно състава и мандата на Комитета за европейското научноизследователско пространство и иновациите (ERAC)
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 179, параграф 1 и член 240, параграф 3 от него,
         като има предвид, че:
         
                     (1)
                  
                  
                     С Резолюцията на Съвета от 14 януари 1974 г. (1)., е създаден Комитетът за научни и технически изследвания (Crest). Тази резолюция беше заменена с Резолюция на Съвета от 28 септември 1995 г. (2), която след това беше изменена и допълнена първо от Резолюция на Съвета от 28 май 2010 г. (3), с която Crest се преименува на Комитет за европейското научноизследователско пространство, след това от Резолюция на Съвета от 30 май 2013 г. (4), с която се преименува на Комитет за европейското научноизследователско пространство и иновациите (ERAC), и след това от заключенията на Съвета от 1 декември 2015 г. относно прегледа на консултативната структура на европейското научноизследователско пространство (ЕНП).
                  
               
                     (2)
                  
                  
                     На 1 декември 2020 г. Съветът прие заключения относно новото европейско научноизследователско пространство („новото ЕНП“), в които то се определя като пространство, което е ориентирано към изследователите, основава се ценности и високи постижения и е насочено към оказването на въздействие, и в което изследователите, знанията и технологиите са подпомагани и могат да се движат свободно.
                  
               
                     (3)
                  
                  
                     На 26 ноември 2021 г. Съветът прие заключения относно бъдещото управление на новото ЕНП, в които се подчертава, че новото ЕНП и неговите приоритети изискват цялостно преработване на управлението на настоящото ЕНП, ERAC се потвърждава отново като съвместен консултативен комитет на високо равнище по въпросите на стратегическата политика, който предоставя консултации на ранен етап на Съвета, Комисията и държавите членки по стратегическите въпроси на политиките в областта на научните изследвания и иновациите.
                  
               
                     (4)
                  
                  
                     Съветът постигна съгласие да преразгледа мандата на ERAC, за да се отрази новото управление на ЕНП и да се ограничи членството в ERAC до представители на държавите членки и на Комисията с високо изпълнително равнище на отговорност за политиките в областта на научните изследвания и иновациите. Съветът също призна добавената стойност на съвместното председателство на ERAC от страна на такива представители на държавите членки и Комисията.
                  
               
                     (5)
                  
                  
                     Ето защо мандатът на ERAC следва да бъде преразгледан,
                  
               ПРИЕ НАСТОЯЩОТО РЕШЕНИЕ:
         
            Член 1
            
               1.   Приема се преразгледаният мандат на Комитета за европейското научноизследователско пространство и иновациите.
            
            
               2.   Текстът на преразгледания мандат е поместен в приложението.
            
         
         
            Член 2
            Настоящото решение влиза в сила в деня на приемането му.
         
         
            Съставено в Брюксел на 13 декември 2021 година.
            
               
                  За Съвета
               
               
                  Председател
               
               J. BORRELL FONTELLES
            
         
         
            (1)  Резолюция на Съвета от 14 януари 1974 г. относно координацията на националните политики и определянето на проекти от интерес за ЕС в областта на науката и технологиите (ОВ C 7, 29.1.1974 г., стр. 2).
         
            (2)  Резолюция на Съвета от 28 септември 1995 г. относно Crest (ОВ C 264, 11.10.1995 г., стр. 4).
         
            (3)  Резолюция на Съвета от 28 май 2010 г. относно новите процеси в управлението на европейското научноизследователско пространство (ЕНП) - вж. док. ST 10255/10 на http://register.consilium.europa.eu.
         
            (4)  Резолюция на Съвета от 30 май 2013 г. относно консултантската работа за Европейското научноизследователско пространство - вж. док. ST 10331/13 на http://register.consilium.europa.eu.
      
      
         
            ПРИЛОЖЕНИЕ
            Мандат на Комитета за европейското научноизследователско пространство и иновациите (ERAC)
            ЗАДАЧИ НА КОМИТЕТА
            
               Член 1
               
                  1.   Комитетът за европейското научноизследователско пространство и иновациите („Комитетът“) е съвместният консултативен комитет на високо равнище по въпросите на стратегическата политика, който предоставя консултации на ранен етап на Съвета, Комисията и държавите членки по стратегическите въпроси на политиките в областта на научните изследвания и иновациите.
               
               
                  2.   Задачите на Комитета включват следното:
                  
                              а)
                           
                           
                              предоставяне на консултации по стратегическите насоки на политиките и бъдещите тенденции, които изискват усъвършенстване на политиките на равнище на Съюза и на национално, включително регионално, равнище в областта на научните изследвания и иновациите, включително по текущата и следващата Рамкова програма на Съюза за научни изследвания и иновации и други имащи отношение инициативи на Съюза, стимулирани от научните изследвания и иновациите;
                           
                        
                              б)
                           
                           
                              поставяне началото на актуализиране на програмата за политиката за ЕНП чрез предоставяне на ранен етап на стратегически консултации, вземащи предвид, наред с другото, информацията за напредъка, постигнат по текущите действия по линия на ЕНП;
                           
                        
                              в)
                           
                           
                              размисъл и предоставяне на консултации относно новите изисквания на политиките, отговарящи на критериите на програмата за политиката за ЕНП, през целия период на изпълнение на тази програма;
                           
                        
                              г)
                           
                           
                              взаимодействие със структури за управление и координация на подобно равнище в други имащи отношение области на политиките, като например висшето образование и промишлеността.
                           
                        
            
            
               Член 2
               Комитетът предоставя своите консултации и представя становища и доклади по искане на Съвета или Комисията, или по своя собствена инициатива.
            
            СЪСТАВ
            
               Член 3
               
                  1.   Членовете на Комитета са държавите членки и Комисията („членове“).
               
               
                  2.   Всеки член назначава до двама представители в Комитета, които имат високо изпълнително равнище на отговорност за политиките в областта на научните изследвания и иновациите.
               
               
                  3.   Член, който не е в състояние да присъства на заседание на Комитета, може да назначи заместник за това заседание или да делегира функциите си на друг член. Съпредседателите и секретариатът на Комитета се информират за това писмено преди заседанието.
               
            
            ПРЕДСЕДАТЕЛ И СЕКРЕТАРИАТ
            
               Член 4
               
                  1.   Комитетът се председателства съвместно от представител на държава членка и представител на Комисията.
               
               
                  2.   Комитетът с мнозинство от членовете си избира съпредседател измежду представителите на държавите членки. Мандатът на такъв съпредседател е за срок от три години, като може да бъде подновен еднократно.
               
               
                  3.   Държавата членка, чийто представител е назначен за съпредседател на комитета, и Комисията имат по един допълнителен представител в Комитета за периода, за който съпредседателят заема длъжността.
               
               
                  4.   Съпредседателите нямат право на глас.
               
            
            
               Член 5
               В случай че някой от съпредседателите не е в състояние да изпълни задълженията си като съпредседател, този съпредседател назначава заместник в съгласие с другия съпредседател.
            
            
               Член 6
               Генералният секретариат на Съвета осигурява секретарски услуги на Комитета.
            
            ОРГАНИЗАЦИЯ НА РАБОТАТА
            
               Член 7
               В случаите, изискващи гласуване, становищата и докладите се приемат с обикновено мнозинство на членовете. Всеки член има право на един глас. Комитетът докладва за мненията на малцинството и на изразилите несъгласие в хода на обсъжданията.
            
            
               Член 8
               Право да се изказват по време на заседанията имат само членовете на Комитета. При изключителни обстоятелства обаче съпредседателите могат да се споразумеят за нещо друго.
            
            
               Член 9
               Представители на държавите, асоциирани към Рамковата програма на Съюза за научни изследвания и иновации, както и на съответните трети държави, външни експерти и заинтересовани страни могат да бъдат канени на съответните заседания на Комитета, когато това е целесъобразно за конкретни точки от дневния ред, и в съответствие с Процедурния правилник на Съвета.
            
            
               Член 10
               В надлежно обосновани случаи Комитетът може да възлага конкретни задачи на специални временни работни групи.
            
            
               Член 11
               
                  1.   Комитетът се свиква два пъти годишно. Ако обстоятелствата го налагат, съпредседателите свикват и извънредно заседание на Комитета.
               
               
                  2.   Заседанията на комитета обикновено се провеждат в Брюксел, но могат да бъдат организирани в държавата, която изпълнява ротационното председателство на Съвета на Европейския съюз, в съответствие с процедурния правилник на Съвета.
               
            
            
               Член 12
               
                  1.   Комитетът има управителен съвет. Управителният съвет се състои от съпредседателите на ERAC и по един представител на всяка от държавите членки на настоящата и на бъдещата тройка председателства на Съвета на Европейския съюз.
               
               
                  2.   Управителният съвет подбира и подготвя теми за стратегическите обсъждания на Комитета, като при необходимост се подпомага от специалните работни групи на Комитета.
               
            
            
               Член 13
               Комисията редовно информира Комитета за работата на Форума на ЕНП.
            
            
               Член 14
               Комитетът приема свои Процедурни правила в съответствие с Процедурния правилник на Съвета.